Googlen Palveluehdot 
Viimeisin päivitys: 11. marraskuuta 2013 
Tervetuloa Googleen! 
Kiitos, että käytät tuotteitamme ja palveluitamme (”Palvelut”). Palvelut tarjoaa Google Inc. (”Google”), jonka osoite on 1600 Amphitheatre Parkway, Mountain View, CA 94043, Yhdysvallat. 
Käyttämällä Palveluitamme hyväksyt nämä Palveluehdot. Tutustuthan ehtoihin huolellisesti. 
Tarjoamme hyvin monenlaisia Palveluita, joten lisäehdot tai täydentävät tuotevaatimukset (kuten ikärajat) voivat joskus tulla sovellettavaksi. Lisäehdot ovat saatavilla niitä koskevien Palveluiden yhteydessä, ja ne muodostavat osan Googlen ja kyseisten Palveluiden käyttäjän välisestä sopimuksesta. 
Palveluiden käyttö 
Sinun on noudatettava Palveluissa mahdollisesti saatavilla olevia käytäntöjä. 
Älä väärinkäytä Palveluita. Älä esimerkiksi yritä puuttua Palveluiden toimintaan tai yritä käyttää niitä muulla tavalla kuin tarjoamallamme käyttöliittymällä ja antamiemme ohjeiden mukaisesti. Sinulla on oikeus käyttää Palveluita vain lain, mukaan lukien sovellettavat vientirajoitukset, sallimalla tavalla. Voimme keskeyttää tai lopettaa Palveluiden tarjoamisen, ellet noudata ehtojamme ja käytäntöjämme tai tutkiessamme väärinkäyttöepäilyä. 
Käyttäessäsi Palveluita sinulle ei siirry Palveluiden tai käyttämäsi sisällön immateriaalioikeuksia. Voit käyttää Palveluiden sisältöä vain sisällön omistajan luvalla tai lain muuten salliessa. Nämä Palveluehdot eivät myönnä sinulle oikeutta käyttää mitään Palveluissa käytettyjä brändejä tai logoja. Älä poista, peitä tai muuta mitään Palveluissa tai niiden yhteydessä näytettäviä oikeudellisia ilmoituksia. 
Palveluissamme esitetään sisältöä, jota Google ei omista. Tällaisesta sisällöstä on vastuussa yksin se taho, joka on asettanut sen saataville. Voimme tarkastaa sisällön määrittääksemme, rikkooko se lakia tai käytäntöjämme. Voimme poistaa tai kieltäytyä esittämästä sisältöä, jonka uskomme rikkovan lakia tai käytäntöjämme. Älä kuitenkaan oleta, että että tarkastamme Palveluiden sisällön, sillä emme välttämättä tee niin. 
Sinulle saatetaan lähettää Palveluiden käytön yhteydessä palveluilmoituksia, ylläpitoon liittyviä viestejä ja muita tietoja. Voit kieltäytyä vastaanottamasta jatkossa osan tällaisista yhteydenotoista. 
Osa Palveluistamme on käytettävissä mobiililaitteilla. Älä käytä Palveluja tavalla, joka häiritsee sinua ja estää sinua noudattamasta liikennesääntöjä tai turvallisuuteen liittyviä lakeja. 
Google-tilisi 
Google-tiliä saatetaan tarvita joidenkin Palveluiden käyttämiseksi. Voit luoda oman Google-tilin tai saatat saada Google-tilin järjestelmänvalvojaltasi, kuten työnantajaltasi tai oppilaitokseltasi. Jos käytät järjestelmänvalvojan sinulle myöntämää Google-tiliä, tiliisi saatetaan soveltaa muita tai täydentäviä ehtoja. Järjestelmänvalvojallasi saattaa olla mahdollisuus käyttää tiliäsi tai poistaa se käytöstä. 
Suojaa Google-tilisi pitämällä salasanasi salassa. Olet vastuussa Google-tilissäsi tai sen kautta tapahtuvasta toiminnasta. Pyri olemaan käyttämättä Google-tilisi salasanaa kolmannen osapuolen sovelluksissa. Jos havaitset, että tiliäsi tai salasanaasi on käytetty luvatta, toimi näiden ohjeiden mukaisesti (http://support.google.com/accounts/bin/answer.py?hl=fi&answer=58585). 
Tietosuoja ja tekijänoikeus 
Googlen tietosuojakäytännöissä (http://www.google.com/policies/privacy/) kerrotaan, kuinka käsittelemme henkilötietojasi ja suojaamme yksityisyyttäsi käyttäessäsi Palveluita. Käyttämällä Palveluita hyväksyt, että Google voi käyttää henkilötietojasi tietosuojakäytäntöjensä mukaisesti. 
Vastaamme ilmoituksiin tekijänoikeusrikkomusepäilyistä ja poistamme tekijänoikeuksia toistuvasti rikkovien käyttäjien tilit Yhdysvaltain Digital Millennium Copyright Act -lain asettaman menettelyn mukaisesti. 
Tarjoamme tekijänoikeuksien haltijoille tietoa auttaaksemme heitä hallinnoimaan immateriaalioikeuksiaan verkossa. Jos uskot, että tekijänoikeuksiasi on loukattu, ja haluat ilmoittaa asiasta meille, perehdy Ohjekeskuksestamme (http://support.google.com/bin/static.py?hl=fi&ts=1114905&page=ts.cs) saatavilla oleviin tietoihin ilmoitusten lähettämisestä sekä Googlen vastaamiskäytännöstä. 
Käyttäjien sisältö Palveluissa 
Sinulla on mahdollisuus lähettää sisältöä joihinkin Palveluihin. Säilytät mahdolliset sisältöä koskevat immateriaalioikeudet itselläsi eli sisällön lähettäminen ei perusta immateriaalioikeuksien siirtymistä. 
Kun lataat tai muulla tavoin lähetät sisältöä Palveluihin, annat Googlelle (ja yhteistyökumppaneillemme) maailmanlaajuisen oikeuden käyttää, ylläpitää, tallentaa, jäljentää, muokata, välittää, julkaista, esittää ja levittää kyseistä sisältöä, asettaa sitä julkisesti esille sekä luoda siitä johdannaisteoksia (esimerkiksi teoksia, jotka syntyvät kääntämällä, sovittamalla tai tekemällä teokseen muita muutoksia, joiden avulla sisältö saadaan toimimaan Palveluissa paremmin). Tämä käyttöoikeus on tarkoitettu yksinomaan Palveluiden ylläpitämiseksi, markkinoimiseksi ja parantamiseksi sekä uusien palveluiden kehittämiseksi. Tämä käyttöoikeus pysyy voimassa vaikka lopettaisit Palveluiden käytön, ja se koskee esimerkiksi yritystietoja, jotka olet lisännyt Google Mapsiin. Joissakin Palveluissa saatetaan tarjota keinoja poistaa kyseiseen Palveluun lähetettyä sisältöä. Lisäksi joidenkin Palveluiden ehdot tai asetukset rajoittavat oikeuttamme käyttää kyseisiin Palveluihin lähetettyä sisältöä. Sinulla on velvollisuus varmistua siitä, että sinulla on kaiken Palveluihin lähettämäsi sisällön osalta tarvittavat oikeudet tässä määritellyn käyttöoikeuden luovuttamiseen. 
Jos sinulla on Google-tili, voimme näyttää Palveluissamme, mukaan lukien mainoksissa ja muissa kaupallisissa yhteyksissä Profiilisi nimen ja kuvan sekä Googlen sovelluksissa tai Google-tiliisi yhdistetyn kolmannen osapuolen sovelluksissa tekemäsi toimet (kuten antamasi +1:t, kirjoittamasi arvostelut ja lisäämäsi kommentit). Noudatamme Google-tilissäsi määrittämiäsi jakamis- ja näkyvyysasetuksia. Voit esimerkiksi valita asetukset niin, että nimeäsi ja kuvaasi ei näy mainoksissa. 
Palvelukohtaisissa tietosuojakäytännöissä tai lisäehdoissa on lisää tietoja siitä, kuinka Google käyttää ja tallentaa sisältöä eri Palveluissa. Jos lähetät meille Palveluita koskevaa palautetta tai ehdotuksia, saatamme käyttää palautettasi tai ehdotuksiasi ilman, että tällaisesta käytöstä syntyisi meille velvoitteita sinua kohtaan. 
Tietoja Palveluihin liittyvistä ohjelmistoista 
Jos Palvelu edellyttää tai sisältää ladattavaa ohjelmistoa, kyseinen ohjelmisto voi päivittyä laitteellasi automaattisesti uuden version tai ominaisuuden tultua saataville. Osa Palveluista tarjoaa sinulle mahdollisuuden muuttaa tämän automaattisen päivitystoiminnon asetuksia. 
Google myöntää sinulle henkilökohtaisen, maailmanlaajuisen, rojaltivapaan ja ei-yksinomaisen oikeuden käyttää Palveluiden osana sinulle toimitettuja ohjelmistoja. Tätä käyttöoikeutta ei voi siirtää. Tämän käyttöoikeuden yksinomaisena tarkoituksena on mahdollistaa Googlen tarjoamien Palveluiden käyttö näiden Palveluehtojen mukaisella tavalla. Et saa kopioida, muokata, levittää, myydä tai vuokrata mitään Palveluiden tai niihin liittyvien ohjelmistojen osaa. Et saa myöskään selvittää ohjelmistojen valmistustapaa tai yrittää purkaa niiden lähdekoodia, paitsi jos tällaiset rajoitukset ovat lainvastaisia tai jos olet saanut tällaiseen toimintaan Googlelta kirjallisen luvan. 
Avoimen lähdekoodin ohjelmistot ovat meille tärkeitä. Osa Palveluihin liittyvistä ohjelmistoista saatetaan tarjota käyttöösi avoimen lähdekoodin käyttöoikeuden alaisina. Avoimen lähdekoodin käyttöoikeuden ehdot, jotka asetamme saatavillesi, saattavat korvata osan näistä ehdoista. 
Palveluiden muokkaaminen ja poistaminen 
Muutamme ja parannamme Palveluita jatkuvasti. Voimme lisätä tai poistaa toimintoja tai ominaisuuksia sekä lopettaa Palvelun tarjoamisen toistaiseksi tai kokonaan. 
Voit lopettaa Palveluiden käyttämisen milloin tahansa, vaikka pitäisimmekin sinut mielellämme Googlen käyttäjänä. Toisaalta Google voi milloin tahansa lopettaa Palveluiden tarjoamisen sinulle tai lisätä tai luoda uusia rajoituksia Palveluihin. 
Näkemyksemme on, että sinun tietosi kuuluvat sinulle itsellesi ja käyttömahdollisuuksiesi turvaaminen näihin tietoihin on meille tärkeää. Jos lopetamme jonkin Palvelun tarjoamisen, annamme käyttäjille mahdollisuuksien rajoissa kohtuullisen ennakkoilmoituksen sekä mahdollisuuden noutaa tietonsa Palvelusta. 
Takuita koskevat huomautukset 
Palvelut tarjotaan käyttöösi kaupallisesta näkökulmasta kohtuullisten panostusten mukaisina ja toivomme, että nautit niiden käytöstä. On kuitenkin joitakin asioita, joita emme voi Palveluiden osalta luvata. 
GOOGLE TAI SEN TOIMITTAJAT TAI JAKELIJAT EIVÄT TEE MITÄÄN PALVELUITA KOSKEVIA LUPAUKSIA MUUTEN KUIN NÄISSÄ EHDOISSA TAI LISÄEHDOISSA ON NIMENOMAISESTI MAINITTU. EMME ESIMERKIKSI SITOUDU MILLÄÄN TAVALLA VASTAAMAAN PALVELUIDEN SISÄLLÖSTÄ, NIIDEN TOIMINNALLISUUDESTA, LUOTETTAVUUDESTA, SAATAVUUDESTA TAI SOVELTUVUUDESTA KÄYTTÄJÄN TARPEISIIN. TARJOAMME PALVELUT ”SELLAISENAAN”. 
JOILLAKIN LAINKÄYTTÖALUEILLA SAATTAA LAIN NOJALLA SEURATA TIETTYJÄ ERITYISIÄ TAKUITA, KUTEN TAKUU SOVELTUVUUDESTA JOHONKIN ERITYISEEN KÄYTTÖTARKOITUKSEEN TAI SOVELTUVUUDESTA SELLAISEEN YLEISEEN TARKOITUKSEEN, JOHON VASTAAVIA SOPIMUKSEN KOHTEITA YLEENSÄ KÄYTETÄÄN TAI VOIDAAN KÄYTTÄÄ, TAIKKA TAKUU OIKEUKSIEN LOUKKAAMATTOMUUDESTA RAJOITAMME VASTUUMME KAIKISTA TÄLLAISISTA TAKUISTA PAKOTTAVAN LAIN LAAJIMMILLAAN SALLIMISSA RAJOISSA. 
Vastuu Palveluistamme 
SIINÄ LAAJUUDESSA, KUN PAKOTTAVA LAKI SALLII, GOOGLE JA GOOGLEN TOIMITTAJAT JA JAKELIJAT RAJOITTAVAT VASTUUNSA KAIKISTA VÄLILLISISTÄ VAHINGOISTA, KUTEN ESIMERKIKSI MENETETYISTÄ TULOISTA, VOITOISTA TAI TIEDOISTA, SEKÄ TALOUDELLISISTA MENETYKSISTÄ TAI EPÄSUORISTA JA ERITYISLUONTEISISTA VAHINGOISTA TAI RANGAISTUKSEN LUONTEISESTI TUOMITTAVISTA KORVAUKSISTA 
LAIN SALLIMISSA RAJOISSA GOOGLEN SEKÄ SEN TOIMITTAJIEN JA JAKELIJOIDEN KOKONAISVASTUU MISTÄ TAHANSA NÄIDEN EHTOJEN ALAISISTA VAATIMUKSISTA, IMPLISIITTISET TAKUUT MUKAAN LUETTUINA, RAJOITTUU PALVELUIDEN KÄYTÖSTÄ KÄYTTÄJÄN MEILLE MAKSAMAAN SUMMAAN (TAI NIIN VALITESSAMME SUMMAAN, JOKA AIHEUTUU PALVELUIDEN TARJOAMISESTA UUDELLEEN KÄYTTÄJÄLLE). 
GOOGLE, SEN TOIMITTAJAT JA JAKELIJAT EIVÄT MISSÄÄN TAPAUKSESSA OLE VASTUUSSA MISTÄÄN MENETYKSISTÄ TAI VAHINGOISTA, EI OLE VOINUT KOHTUUDELLA ENNAKOIDA. 
Palveluiden käyttö liiketoiminnassa 
Jos Palveluita käytetään liiketoiminnan yhteydessä, nämä Palveluehdot on hyväksyttävä myös liiketoimintaa harjoittavan oikeushenkilön nimissä. Palveluita liiketoiminnassaan käyttävä oikeushenkilö sitoutuu vastaamaan Googlen puolesta mahdollisiin Googlea vastaan nostettuihin kanteisiin ja vaateisiin, jotka aiheutuvat tai liittyvät Googlen Palveluiden käyttöön tai näiden Palveluehtojen rikkomiseen, sekä puolustamaan kustannuksellaan Googlea ja sen konserniyhtiöitä, toimihenkilöitä, edustajia ja työntekijöitä tällaisiin kanteisiin tai vaateisiin vastattaessa, sekä vastaamaan kaikista tästä seuraavista oikeudenkäyntikuluista, asianajopalkkioista ja muista kustannuksista sekä aiheutuneista vahingoista. 
Tietoja näistä Palveluehdoista 
Voimme muuttaa näitä ehtoja tai palvelukohtaisia lisäehtoja esimerkiksi lainmuutoksen tai Palveluiden muuttamisen seurauksena. Suosittelemme tarkistamaan ehdot säännöllisesti. Ilmoitamme näiden ehtojen muutoksista tällä sivulla. Ilmoitamme lisäehtojen muutoksista kyseisen Palvelun yhteydessä. Muutoksia ei sovelleta takautuvasti, ja ne tulevat voimaan 14 päivän kuluttua niiden julkaisemisesta. Palveluiden uusia toimintoja koskevat tai oikeudellisista syistä tehdyt muutokset tulevat kuitenkin voimaan välittömästi. Jos et hyväksy Palvelun muuttuneita ehtoja, sinun on lopetettava kyseisen Palvelun käyttö. 
Mikäli näiden ehtojen ja lisäehtojen välillä ilmenee ristiriitaisuutta, sovelletaan ensisijaisesti lisäehtoja kyseisen ristiriidan osalta. 
Nämä ehdot säätelevät sinun ja Googlen välistä sopimusta. Niiden perusteella ei synny oikeuksia kolmansille osapuolille. 
Vaikka emme välittömästi ryhtyisi toimiin rikkoessasi näitä ehtoja, tämä ei tarkoita sitä, että luopuisimme mistään oikeuksistamme (kuten mahdollisuudesta ryhtyä tällaisiin toimiin myöhemmin). 
Mikäli ilmenee, että jotakin ehtoa ei pidetä pätevänä tai voida panna täytäntöön, tämä ei millään tavalla vaikuta muihin ehtoihin tai niiden voimassaoloon. 
Lainvalintasääntöjä lukuun ottamatta kaikkiin näistä ehdoista tai Palveluista aiheutuviin tai niihin liittyviin riitoihin sovelletaan Yhdysvaltain Kalifornian osavaltion lakeja. Kaikki näistä ehdoista tai Palveluista aiheutuvat tai niihin liittyvät vaatimukset käsitellään yksinomaan Kalifornian Santa Claran piirikunnan liittovaltio- tai osavaltiotason tuomioistuimissa. Käyttäjä ja Google hyväksyvät kyseisten tuomioistuinten yksinomaisen tuomiovallan. 
Mikäli haluat ottaa Googleen yhteyttä, löydät lisätietoja yhteydenottosivultamme (http://www.google.com/contact/).